Venstre er modent for nedleggelse | Frank Rossavik

30. mars 2017 12:54 Sist oppdatert 31. mars 2017

Trine Skei Grande står fortsatt sterkt blant Venstres medlemmer, men sliter med både regjeringen og deler av egen stortingsgruppe.

Selv SV har silkeføre inn mot valget om man sammenligner med Venstre.

Kommentar

Dette er en kommentar. Den gir uttrykk for skribentens analyser og meninger.

Trine Skei Grande har en plan. Den heter «plan A», og består i å danne en blågrønn regjering med Venstre, KrF og Høyre etter valget.

Men «plan A» forutsetter et valgresultat som er umulig uten omfattende hacking.

Det siste virker utenkelig, for Russland har ingen interesse av en borgerlig regjering uten Fremskrittspartiet.

Venstre har ingen «plan B», sier partiet. Det ville være ille om det stemte, så her må det gjettes. Fortsettelse av dagens modell? Den vanskeliggjøres av at Frp-erne de liker dårligst i Venstre, får større tyngde i Frp.

Grande og hennes folk har ikke store problemer med Siv Jensen og Ketil Solvik-Olsen, men derimot med Per-Willy Amundsen og den stadig stigende sol, Sylvi Listhaug.

Plan C?

Finnes en «plan C»? Tja. Mange i Venstre trodde at Arbeiderpartiet, som de jo også misliker, ville gå mot sentrum etter lederskiftet og den rødgrønne epoken.

I stedet har Jonas Gahr Støre blinket mot venstre med liten v og – ikke minst – begynt å gjøre sine hoser senterpartigrønne.

Her er nok en mørk sky over landsmøtet som åpner fredag, en sprudlende sky ved navn Trygve Slagsvold Vedum.

Det er ikke godt å si hvem av Frp, Ap og Sp den jevne landsmøtedelegat i Venstre misliker aller sterkest, men det er jevnt. Dessverre er det lettere den andre veien: Få i Frp, Ap og Sp vil nøle med å svare «Venstre».

Venstres samarbeidstaktiske utgangspunkt kunne altså ha vært bedre.

Skjulte seiere

Løsningen er vel da å snakke om partiets gode politikk? Venstre har fått til en del i samarbeidet med den blå regjeringen, ikke minst i klimapolitikken. Det fikk også SV i den rødgrønne regjeringen.

Men – igjen som SV – har Venstre kamuflert seierne godt. Venstre-folket lar dem forsvinne i stadig akking og ojing over Frp.

Likevel er det klima og miljø folk antagelig vil svare hvis noen spør dem hva Venstre er opptatt av.

Også dette er et problem. Venstre var jo en gang et bredt folkeparti. Partiet begriper fortsatt ikke – det merker man på ethvert Venstre-landsmøte – hvorfor det ikke er landets største.

Personellproblemer

Selv i nyere tid er Venstre blitt forbundet med skole, utdannelse, forskning, helse og sosial, arbeidsliv, småbedrifter og mer til. Alt dette (og alt annet) er med i partiets program, en katalog på 194 sider, men det blir liksom bare klima likevel.

Venstre har ikke akkurat temaet for seg selv. Dessuten avgjør miljøpolitikk sjelden hva velgerne stemmer på. Blir 2017 et unntak?

Som om ikke dette skulle være nok, strømmer det også ut en klagesang om personellproblemer.

Partileder Trine Skei Grande skal være sliten og lei. Litt for mange andre medlemmer av stortingsgruppen trekker i hver sin retning, noe det for så vidt er tradisjon for i Venstre, men det er spesielt dumt på sperregrensens rand.

Denne helgen er det landsmøte i Venstre. Forrige helg var det Senterpartimøte. Fikk du med deg denne? Slik rappet Vedum slagordet statsministeren skulle bruke i valgkampen?

Ønsker nådeskudd

Man får nesten følelsen av et parti som ønsker seg et nådeskudd, men selv ikke det å falle under sperregrensen løser nødvendigvis problemene.

Venstre kan da lett bli sittende med ett mandat fra Oslo, nemlig slitne Grande. Hun vil da ønske å gå av som leder, men hvem skal overta?

Går det riktig ille, får Grande fortsatt selskap av Abid Raja fra Akershus. Etter hva jeg blir fortalt, kan han egne seg til mye, men ikke akkurat partipolitikk. Juristen mangler visst enhver taktisk forståelse.

Kanskje det beste er å gjøre som enhver småbedriftseier gjør når alt er prøvd: Å begjære oppbud.

Podkasten Aftenpodden har med Venstres Sveinung Rotevatn denne uken, i en Venstre-spesial om blant annet landsmøtet, borgerlig uro og politisk tv. Abonner i Itunes her, eller lytt i spilleren under:

Les flere kommentarer av Frank Rossavik: